El Consell de la Infància de Gandia ret homenatge el Dia Escolar de la No-Violència i la Pau amb un mini llibret de raps solidaris
17 març 2021

## El Consell de la Infància de Gandia ret homenatge el Dia Escolar de la No-Violència i la Pau amb un mini llibret de raps solidaris17 març 2021Última actualització: 17 març 2021

![](../gestion/img/22366bf30280c5db77caae9a0501ca0e2e424d96ce3afaf61138e6b9b8a55bb7.jpg)  
  

La **regidora delegada d'Infància, Liduvina Gil**, acompanyada pel president i la secretària d'aquest organisme municipal, Carles Peiró i Roser Garcia, respectivament, ha comparegut aquest matí davant els mitjans de comunicació per presentar el mini llibret que s'ha distribuït pels 15 col·legis de la ciutat i que recull les rimes de rap que han creat els xiquets i xiquetes de 5é i 6é de Primària de 8 centres educatius de Gandia, dins del programa de participació infantil "La infància pren el micro", per commemorar el Dia Escolar de la No-Violència i la Pau que les escoles de tots els racons del món celebren cada any el 30 de gener.

Així, en primer lloc, Gil ha volgut posar en valor la presència dels consellers "_en un dia històric per a l'Ajuntament de Gandia perquè participen per primera vegada en una roda de premsa i no és fàcil_". Tot seguit, ha destacat que aquest projecte és "_un treball que té molt de valor, no sols pel treball dels centres educatius, sinó també pel contingut dels llibrets, que ens parlen del fet que s'ha de lluitar per la llibertat i que no podem oblidar que la pau és felicitat_".

Cal recordar que Consell de la Infància va proposar realitzar un taller on-line el 29 de gener amb tots els centres participants (Ceip Botànic Cavanilles; Ceip Joan Martorell, Ceip Joan XXIII; Ceip Montdúver; CC Abad Sola; CC Borja Jesuïtes, Ceip Maria de los Ángeles Suárez de Calderón i Los Naranjos) que hi va comptar amb la col·laboració i implicació del raper Alfons Pérez (Malparlat).

En aquest sentit, segons han explicat Peiró i Garcia, els centres educatius van rebre una fitxa didàctica i un vídeo explicatiu sobre les tècniques per crear un rap, eines que van servir de base perquè els menuts i menudes crearen un rap personalitzat amb l'ajuda dels professors de música i llengua, especialment. A més, algunes escoles van crear fins i tot, la base musical i altres van gravar un xicotet videoclip.

Finalment, Gil ha agraït a tota la gent que s'ha implicat en aquest projecte: el professorat dels centres educatius participants, als pares i mares dels consellers i a l'equip tècnic de l'àrea d'Infància.

  
**Dia Escolar de la No-Violència i la Pau**

Fou fundat l'any 1964 pel poeta i educador mallorquí Llorenç Vidal, i es tracta d'una iniciativa d'Educació No-violenta i Pacificadora que coincideix també amb l'aniversari de la mort de Mahatma Gandhi i el seu missatge bàsic: "Amor universal, No-violència i Pau".

[Twittear](https://twitter.com/share)